
Dette notatet gir litt bakgrunnsinformasjon om MN-fakultetets HMS-opplæring for studentene og forslag til hvordan dette kan behandles studieadministrativt når vi nå får e-læringsmoduler for de fleste elementene.
Bakgrunn
MN-fakultetet har over år drevet et aktivt arbeid med sikte på å redusere risikoen for ulykker og skader ved fakultetet og tilfredsstille arbeidsmiljølovens bestemmelser om adekvat opplæring i HMS til studentene.  HMS-opplæringen har endret seg over tid både med hensyn til tidsbruk og innhold, og nåværende HMS-opplæring er meget ressurskrevende. Det er også blitt stilt spørsmål ved hvor relevant denne er for studentene og i hvilken grad HMS-opplæringen i tilstrekkelig grad er integrert i den øvrige utdanningsvirksomheten.   Med dette som utgangspunkt ble det i 2014 etablert et elæringsprosjekt med formål å erstatte deler av nåværende HMS-opplæring for bachelorstudenter med elæringsmoduler fra høsten 2015.  Det ble i tillegg fokusert på verdien av å se sammenhengen mellom den HMS-opplæring studentene får 1) i elæringsmodulene, 2) i brannmodulen og 3) lokalt på det enkelte institutt. I tillegg er det et fokus på læringsmiljø gjennom flere tiltak som for eksempel programseminar, mottak av nye studenter og ForVei-samtaler. Figur 1. illustrerer denne sammenhengen. 

Dagens HMS-opplæring for studenter består av 10 timer undervisning fordelt på 4 emner: Generell HMS, Labsikkerhet, Feltsikkerhet og Elsikkerhet. Fra høsten 2015 vil disse bli erstattet av følgende 7 moduler der de 6 første er elæringsmoduler: 
1. Trygghet og fysisk miljø
2. Utviklende læringsmiljø
3. Laboratoriesikkerhet
4. El-sikkerhet
5. Feltsikkerhet
6. Klinikksikkerhet
7. Brannsikkerhet
Modulen i brannsikkerhet er praktisk i form av en 2 timers forelesning og 1 time med praktiske øvelser. Fokuset på brannsikkerhet er basert på at brann er ansett som den største risikoen for sikkerheten ved MN-fakultetet.  Elæringsmodulene vil gi grunnleggende HMS-kunnskap.  Gjennomgang av elæringsmodulene vil ta i underkant av 2 timer og kan gjennomføres på mobil, pc eller nettbrett. Den mer spesifikke HMS-opplæringen på laboratorier og felt forutsettes gitt på instituttnivå.
Overgangen til elæring vil foruten å redusere dagens opplæring fra 10 til 5 timer, gi studentene større fleksibilitet i forhold til når og hvor de kan gjennomføre HMS-opplæringen.  Opplæringen vil ha mindre fokus på fakta i form av regler og prosedyrer og mer på betydningen av kultur, verdier og holdninger og vil inkludere de emneansvarlige mer direkte i HMS-opplæringen.  Endringen i fokus forventes å gjøre opplæringen mer relevant og engasjerende, ha god læringseffekt og undervisningskvalitet, samt gi fakultetets studenter en bedre forståelse av fakultetets og UiOs verdigrunnlag og studentenes egen rolle og verdi i lærings- og arbeidsmiljøet.  Overgangen vil i tillegg effektivisere studieadministrasjonens og faglærernes arbeid med gjennomføringen av opplæringen. 
Noen refleksjoner rundt HMS-opplæringen fremover
Dekanatet har tidligere vedtatt at emnet MNHMS 0015 — Innføring i helse miljø og sikkerhet  (HMS) — skal være obligatorisk for alle bachelorstudenter ved MN-fakultetet, mens de øvrige HMS-emnene (laboratoriesikkerhet, el-sikkerhet, feltsikkerhet og klinikksikkerhet) må gjennomføres dersom dette er relevant for den enkelte students fagkrets, inkludert på masternivå.   Studenter fra læresteder i inn og utland, som innpasses i bachelor- og masterprogrammene våre eller som starter på våre masterprogrammer, som ikke har tilsvarende HMS-opplæring som den som gis ved MN-fakultetet, forutsettes å følge HMS-opplæringen for bachelorstudenter.  Våren 2015 ble det besluttet at HMS-opplæringen på masternivå utover dette skal ivaretas av instituttene fra høsten 2015.
Det har blitt reist spørsmål ved om fakultetet skal videreføre dagens ordning med at noe av HMS-opplæringen er obligatorisk for alle studenter, mens noe ikke er det, alternativt gå for at all HMS-opplæring skal tas av alle studenter, enten dette er relevant for dem eller ikke.  Argumentene for det siste har i hovedsak vært at alle studenter ved oppstart av studiet bør få et innblikk i fakultetets ulike aktiviteter, samt at studentene ikke vil trenge mer enn i overkant av en time på å gjennomføre elæringsmodulene det her er snakk om (laboratoriesikkerhet, el-sikkerhet, feltsikkerhet og klinikksikkerhet).  Hovedargumentet mot en slik løsning har vært at gjennomgang av sistnevnte moduler for en som for eksempel skal studere matematikk lett vil kunne oppleves som å ha lite relevans, samt at en slik løsning vil by på studieadministrative logistikkutfordringer med kontroll av alle studentene på alle emnene.  Vår vurdering er at opplevelsen av relevans bør tillegges særskilt vekt i denne sammenheng.  Dagens ordning med at noe av HMS-opplæringen er obligatorisk for alle programstudenter mens andre deler av HMS-opplæringen kun er relevant for studentene om de tar spesifikke emner/programmer bør derfor videreføres.
Noen forutsetninger
Refleksjonene over viser at i implementasjonen av HMS-opplæringen er det flere hensyn som må ivaretas, og disse kan til tider stå i motsetning til hverandre. Det kan derfor være nyttig å tydeliggjøre de grunnleggende intensjonene:
1. Gi studentene grunnleggende HMS-opplæring, med vekt på gode holdninger, for å forebygge ulykker, begrense skadene om ulykker skjer og hjelpe studentene til å fungere godt både i studiehverdagen og ellers. I dette ligger det både spesifikk opplæring for studietiden og generell kompetanse for arbeidslivet.
2. HMS-opplæringen må oppleves som relevant for studentene og de ansatte. 
3. Det må være samsvar mellom innholdet i HMS-modulene og de ansattes holdninger til de samme temaene. Dette krever forankring av holdningene som kommuniseres i HMS-modulene også blant de ansatte. 
4. Det må være felles tilnærming til HMS-opplæringen på alle institutter gjennom overordnede felles rammer.
5. Siden HMS-modulene er obligatoriske for store studentgrupper må administrasjonen av HMS-opplæringen være enkel.
Obligatorisk i program eller emne?
Det fins minst to litt forskjellige tilnærminger til det å gjøre HMS-modulene obligatoriske:
a) Tilknytning til emne. Dette betyr at den aktuelle HMS-modulen må være bestått før en student får adgang til undervisningselementer i emnet som for eksempel lab. Tilknytning til emne er krevende å administrere for store studentgrupper, men overkommelig for en mindre gruppe i et emne der ansvaret kan ivaretas av faglærer eller lab-ansvarlig.
b) Tilknytning til program. Dette betyr at den aktuelle HMS-modulen må være bestått før studenten får godkjent sin bachelor- eller mastergrad, og dette sjekkes ved utstedelse av vitnemål på samme måte som andre krav til grad.
Forslag til løsning 
På bakgrunn av forutsetningene og mulighetene som er skissert over peker det seg ut noen naturlige løsninger.  
Fagspesifikke moduler: lab-, felt-, el- og klinikksikkerhet
Dette er moduler som skal formidle holdninger og kunnskap som gjør at studentene kan arbeide og oppføre seg på en sikker og forsvarlig måte på laboratorier og i felten. Det er likevel de ansatte som veileder studentene som er de viktigste kildene til gode holdninger og sikker oppførsel. Det er derfor naturlig at disse modulene kobles til hvert relevante emne som forutsetninger for å få adgang til lab eller for å få være med på feltkurs. Mer presist:
· Instituttledelsen gjennomgår sin emneportefølje og avgjør hvilke emner (bachelor, master og ph.d.) som forutsetter hvilken HMS-opplæring  i lab-, felt-, el- eller klinikksikkerhet. De relevante modulene legges inn som forutsetningskrav i emnebeskrivelsene (på nett og eventuelt andre steder) for å få adgang til lab eller bli med på feltkurs.
· Studentene får tydelig beskjed (via emnebeskrivelser og andre relevante kanaler som 1. forelesning og eventuell introduksjon til lab/felt ) om at de aktuelle HMS-modulene må være bestått før de får adgang til lab- eller feltkurs.
· På første lab eller feltkurs foreligger det en liste over alle som ikke har bestått de relevante modulene. Fagansvarlig har ansvar for at disse gjennomfører de aktuelle modulene der og da. For feltkurs kan de aktuelle modulene for eksempel gjennomføres under reisen til feltstedet.
· Faglærer godkjenner en modul når studenten viser kvittering eller signerer på ark (hvis kvittering ikke er tilgjengelig) som bekreftelse på at modulen er bestått. 
Generelle moduler: trygghet og fysisk miljø, utviklende læringsmiljø og brannsikkerhet
Disse generelle modulene kobles til studentens studieprogram (bachelor, master eller ph.d.) som obligatorisk forutsetning for å få godkjent graden. Det formidles at ’obligatorisk’ betyr at modulene bør gjennomføres ved starten av studiet slik at det store flertallet av studenter faktisk gjennomfører HMS-modulene på det tidspunktet. For dem som ikke har anledning til dette vil det da være mange anledninger til å gjennomføre modulene i løpet av studiet. At modulene faktisk er gjennomført vil også bli sjekket i FS ved gradsutstedelse.
Om brannsikkerhet
Den største sikkerhetsrisikoen er brann. HMS-modulen om brannsikkerhet er imidlertid et praktisk kurs, og det er i praksis umulig å få alle studentene til å gjennomføre dette kurset første semester. Det er også svært ressurskrevende å gjennomføre ekstrakurs i løpet av semesteret for å øke gjennomføringsgraden med noen prosent utover de som deltar på det første kurset. Samtidig økes beredskapen bare marginalt om gjennomføringsgraden økes fra for eksempel 85 % til 90 %. Vi mener derfor at opplegget som er skissert over ivaretar brannsikkerheten på en tilfredstillende måte.
Integrasjon mot FS
Med god integrasjon mot FS vil rutinene som er antydet over være forholdsvis enkle å implementere: De tre generelle modulene kobles automatisk til alle programstudenter, mens de fagspesifikke modulene kobles til de aktuelle emnene en gang for alle. Gjennomføring av en e-modul registreres automatisk i FS (også mulig for brannsikkerhet med elektronisk oppmøte-registrering).
Uten god integrasjon mot FS blir det hele mer ressurskrevende, primært ved at gjennomført modul må registreres manuelt og det blir vanskeligere å sjekke om en student har bestått en modul. Hvordan dette kan gjøres i detalj må avklares med FFS (utvikler av e-modulene) og FS, men overordnet er rutinene som skissert over. 
Studenter utenfor program
Enkeltemnestudenter, studenter på årsenheten, Bjørknesstudenter, utvekslingsstudenter og hospitanter må gjennomføre HMS-modulene som er knyttet til fagspesifikke emner på samme måte som øvrige studenter. De får også tilbud om å gjennomgå den generelle HMS-opplæringen knyttet til grader, men den er ikke obligatorisk for disse studentene.
Master- og ph.d.-studenter
HMS-krav kan også kobles til master- og ph.d.-emner og master- og ph.d.-grad som antydet over (merk at ph.d. er en UiO-grad slik at det er komplisert å knytte krav til denne). Det er også mulig å knytte eventuelle HMS-krav til masteroppgave eller ph.d.-oppgave, men dette er instituttenes ansvar både å avgjøre og forvalte, dog innenfor felles rammer fastsatt av fakultetet sammen med institutt- og utdanningslederne. All videregående HMS-opplæring utover de syv modulene som er beskrevet her er altså instituttenes ansvar. Et spørsmål å avklare er hvorvidt (alle) de tre generelle modulene skal settes som krav også for mastergraden, som for bachelorgraden.
Noen spørsmål og kommentarer
Innenfor rammene for HMS som er skissert over er det noen spørsmål som må avklares:
· Er forslagene til løsning som er skissert over tilfredstillende? 
· Det er sannsynligvis best å utsette endelig avklaring omkring master og ph.d. til H2016, etter at bachelor er i gang og STUT har blitt enige om rammer for master og ph.d.. Før det overlates HMS på master og ph.d. til instituttene. Dette kan revurderes når nye verktøy i FS foreligger.
Forankring
En viktig del av HMS-arbeidet er å heve bevisstheten om HMS for både ansatte og studenter. Tilbakemeldinger fra studentene, blant annet under arbeidet med elæringsprosjektet, viser imidlertid at den virkeligheten studentene møter i undervisningen på lab eller i felt ikke nødvendigvis alltid samsvarer med den teorien de møter i fakultetets HMS-opplæring.  Bevisstgjøring av fakultetets faglærere om den funksjon de har som rollemodeller og formidlere av de regler, verdier og normer som ligger i fakultetets HMS-opplæring blir følgelig en viktig oppgave fremover. Vår vurdering er derfor at alle faglærere bør gjøre seg kjent med det faglige innholdet i de syv HMS-modulene før oppstart av HMS-opplæringen i august 2015 og bygge, gjerne videreutvikle, sin formidling om HMS på denne.  Utdanningslederne bør inntil dette er institusjonalisert i organisasjonen ha et særlig ansvar for å følge opp at dette skjer.

Modulbaserte        e-læringskurs


Brann-sikkerhetskurs


Lokal opplæring i HMS på laboratorier og  i felt


Fokus på læringsmiljø














1

